CELEX: 52013PC0093
Language: mt
Date: 2013-02-22
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Ħdax-il Konferenza tal-Partijiet għall-Konvenzjoni ta' Basilea dwar il-Kontroll tal-Movimenti li Jaqsmu l-Fruntieri tal-Iskart ta' Riskju u d-Disponiment Minnhom, fir-rigward tal-emendi fil-lista ta' skart inkluża fl-Anness IX (il-Lista B) ta' din il-Konvenzjoni

|
			
		
		
		52013PC0093
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Ħdax-il Konferenza tal-Partijiet għall-Konvenzjoni ta' Basilea dwar il-Kontroll tal-Movimenti li Jaqsmu l-Fruntieri tal-Iskart ta' Riskju u d-Disponiment Minnhom, fir-rigward tal-emendi fil-lista ta' skart inkluża fl-Anness IX (il-Lista B) ta' din il-Konvenzjoni /* COM/2013/093 final - 2013/0055 (NLE) */
			
				
		
		
			
			   	MEMORANDUM TA’ SPJEGAZZJONI
1.           Il-Konvenzjoni ta’ Basilea
dwar il-Kontroll tal-Movimenti li Jaqsmu l-Fruntieri tal-Iskart ta' Riskju u
d-Disponiment Minnhom, li saret fit-22 ta’ Marzu 1989
(il-“Konvenzjoni ta’ Basilea"), tistabbilixxi proċedura ta’ kontroll
għall-esportazzjoni u l-importazzjoni tal-iskart ta’ riskju bejn
il-Partijiet. Il-Konvenzjoni daħlet fis-seħħ fl-1992 u issa
torbot 175 Parti. L-UE hija waħda mill-Partijiet
għall-Konvenzjoni ta’ Basilea.
2.           Il-proċedura sabiex
jiġu emendati l-annessi tal-Konvenzjoni ta’ Basilea hija rregolata
mill-Artikoli 17 u 18 tal-Konvenzjoni. Kwalunkwe emenda proposta
għandha ssir minn Parti u tiġi kkomunikata mis-Segretarjat
lill-Partijiet kollha tal-inqas sitt xhur qabel il-laqgħa li fiha tiġi
proposta għall-adozzjoni. Kwalunkwe emenda ta’ dan it-tip għandha
tiġi adottata waqt laqgħa tal-Konferenza tal-Partijiet u tista’
tidħol fis-seħħ sitt xhur wara d-data li fiha d-Depożitarju
jkun ħareġ notifika permezz ta’ ċirkolari.
3.           L-Anness IX
tal-Konvenzjoni ta' Basilea fih lista tal-iskart. L-iskart elenkat mhux se jkun
kopert mill-paragrafu 1(a) tal-Artikolu 1 tal-Konvenzjoni u
għalhekk mhuwiex meqjus bħala "skart ta' riskju"
għall-fini tal-Konvenzjoni, sakemm ma jkunx jinkludi l-materjal
tal-Anness I sal-punt li jwassal biex dan jimmanifesta karatteristika
tal-Anness III. L-Anness I jelenka l-kategoriji ta' skart li
għandu jiġi kkontrollat (flussi ta' skart) u l-kostitwenti
tal-iskart. L-Anness III jinkludi lista ta' karatteristiċi ta'
riskju.
Il-ħames applikazzjonijiet li ġejjin
għal entrati ġodda fl-Anness IX (il-Lista B) tal-Konvenzjoni ta'
Basilea ġew sottomessi f’Jannar u fi Frar tal-2011:
(a)
Il-frazzjoni ta' plastik li ma tistax tiġi sseparata mill-pretrattament
ta' imballaġġi ta' likwidi użati;
(b) Skart ta' laminat ta' tikketti adeżivi sensittivi għall-pressjoni
li jkun fih materja prima fil-produzzjoni tal-materjal tat-tikketti li ma tkunx
koperta mill-entrata B3020 fl-Anness IX;
(c) Il-frazzjoni ta' aluminjuplastik li ma tistax tiġi sseparata
mill-pretrattament ta' imballaġġi ta' likwidi użati;
(d) Skart bijodegradabbli nadif mill-agrikoltura, l-ortikoltura, il-forestrija,
il-ġonna, il-parks u ċ-ċimiterji;
(e) Imballaġġ kompost li jinkludi l-aktar karti u xi plastik, li ma
jkunx fih residwi u li mhux kopert bl-entrata B3020 fl-Anness IX.
4.           L-entrati tal-iskart li
jidhru hawn fuq żdiedu mal-Anness IIIB tar-Regolament (KE)
Nru 1013/2006 tal-Parlament Ewropew u tal-Kunsill
tal-14 ta' Ġunju 2006 dwar vjeġġi ta' skart[1], fuq bażi provviżorja
sakemm tittieħed deċiżjoni dwar l-inklużjoni tagħhom
fl-Anness IX (il-Lista B) tal-Konvenzjoni ta' Basilea. Din
id-deċiżjoni ġiet adottata permezz tar-Regolament
tal-Kummissjoni (UE) Nru 135/2012 li jemenda r-Regolament (KE)
Nru 1013/2006 biex jinkludi ċertu skart mhux klassifikat
fl-Anness IIIB tiegħu[2].
5.           Il-Grupp ta' Ħidma
b'Mandat Indeterminat (OEWG), fit-tmien laqgħa tiegħu li saret
fil-25-28 ta' Settembru 2012, ħa nota tal-emendi proposti.
Wara li saru diskussjonijiet dwar dawn il-proposti, l-OEWG, fil-paragrafu 2
tad-deċiżjoni tiegħu OEWG-8/6, qabel li fil-Konferenza
tal-Partijiet għall-Konvenzjoni ta' Basilea jippreżenta l-abbozz ta'
entrati li ġej għall-Anness IX tal-Konvenzjoni, sabiex dan
jiġi kkunsidrat matul il-Ħdax-il Laqgħa tagħha
f'Mejju 2013 (COP-11):
"B3075 L-iskart tal-bijomassa naturali
bbażat fuq il-pjanti mill-agrikoltura, l-ortikultura, il-forestrija,
il-ġonna, il-parks u ċ-ċimiterji li ma fihx materjali
tal-Anness I f'konċentrazzjonijiet biżżejjed biex
jimmanifesta karatteristiċi tal-Anness III u li ma fihx speċijiet
invażivi".
Fil-paragrafu 3 tad-deċiżjoni
OEWG-8/6, l-OEWG ħa nota wkoll tal-abbozz ta' entrati alternattiv
possibbli li ġej għall-Anness IX tal-Konvenzjoni, li għandu
jiġi kkunsidrat mis-COP-11 u li fih erba’ mill-proposti jistgħu jingħaqdu,
filwaqt li jiġi nnutat li l-emenda proposta fuq l-iskart ta' laminat
tat-tikketti tista' tiġi integrata jew le:
"B3025 Imballaġġ kompost li
[prinċipalment] jikkonsisti minn karti, plastik u aluminju [u frazzjonijiet
li fihom dawn il-materjali] mill-pretrattament ta' tali imballaġġ [,
inkluż [adeżiv sensittiv għall-pressjoni] skart ta' laminat
tat-tikketti], li ma fihx residwi u lanqas materjali tal-Anness I
f'konċentrazzjonijiet biżżejjed biex ikunu manifestati
karatteristiċi tal-Anness III". 
6.           COP-11 tista' tiddeċiedi
li fl-Anness IX (il-Lista B) tal-Konvenzjoni tinkludi, kwalunkwe entrati
ta' skart proposti fl-applikazzjonijiet ta' hawn fuq, jew kwalunkwe entrata ta'
skart imressqa mill-Grupp ta' Ħidma b'Mandat Indeterminat (OEWG) fit-tmien
laqgħa tagħhom, jew kwalunkwe entrata ta' hawn fuq li fiha l-emendi.
2013/0055 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata, f'isem l-Unjoni Ewropea, fil-Ħdax-il Konferenza tal-Partijiet
għall-Konvenzjoni ta' Basilea dwar il-Kontroll tal-Movimenti li Jaqsmu
l-Fruntieri tal-Iskart ta' Riskju u d-Disponiment Minnhom, fir-rigward
tal-emendi fil-lista ta' skart inkluża fl-Anness IX (il-Lista B) ta'
din il-Konvenzjoni 
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 191(1),
flimkien mal-Artikolu 218(9) tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Il-Konvenzjoni ta' Basilea dwar
il-Kontroll tal-Movimenti li Jaqsmu l-Fruntieri tal-Iskart ta' Riskju u
d-Disponiment Minnhom daħlet fis-seħħ fl-1992. 
(2)       Skont l-Artikoli 17 u 18
tal-Konvenzjoni ta' Basilea, l-emendi għal din il-Konvenzjoni
għandhom jiġu adottati f'laqgħa tal-Konferenza tal-Partijiet. 
(3)       Ħames applikazzjonijiet
għal entrati ġodda fl-Anness IX (il-Lista B) tal-Konvenzjoni
ġew sottomessi f’Jannar u fi Frar tal-2011. Dawn l-entrati żdiedu,
fuq bażi provviżorja sakemm tittieħed deċiżjoni dwar
l-inklużjoni tagħhom fl-Anness IX (il-Lista B) tal-Konvenzjoni,
mal-Anness IIIB tar-Regolament (KE) Nru 1013/2006 tal-Parlament
Ewropew u tal-Kunsill tal-14 ta' Ġunju 2006 dwar
vjeġġi ta' skart[3]
permezz tar-Regolament tal-Kummissjoni (UE) Nru 135/2012 li jemenda
r-Regolament (KE) Nru 1013/2006 biex jinkludi ċertu skart mhux
klassifikat fl-Anness IIIB tiegħu[4].
(4)       Wara li kkunsidra l-proposti
sottomessi, il-Grupp ta' Ħidma b'Mandat Indeterminat (OEWG), fit-tmien
laqgħa tiegħu li saret fil-25-28 ta' Settembru 2012,
qabel li fil-Konferenza tal-Partijiet għall-Konvenzjoni ta' Basilea
jippreżenta żewġ abbozzi ta' entrati fl-Anness IX
tal-Konvenzjoni sabiex dawn jiġu kkunsidrati.
(5)       Il-Ħdax-il Konferenza
tal-Partijiet għall-Konvenzjoni ta' Basilea tista' tiddeċiedi li
fl-Anness IX (il-Lista B) tal-Konvenzjoni tinkludi kwalunkwe entrata ta'
skart proposta fl-applikazzjonijiet ta' hawn fuq, jew kwalunkwe entrata ta'
skart imressqa mill-Grupp ta' Ħidma b'Mandat Indeterminat (OEWG) fit-tmien
laqgħa tiegħu, jew kwalunkwe entrata ta' hawn fuq li fiha l-emendi.
ADOTTA DIN ID-DEĊIŻJONI:
Artikolu 1
Il-pożizzjoni li għandha
tittieħed mill-Unjoni Ewropea fil-Ħdax-il Konferenza tal-Partijiet
għall-Konvenzjoni ta' Basilea għandha tkun dik li fl-Anness IX
(il-Lista B) tal-Konvenzjoni tiġi inkluża kwalunkwe entrata ta' skart
kif propost fl-applikazzjonijiet sottomessi, jew kwalunkwe entrata ta' skart
imressqa mill-Grupp ta' Ħidma b'Mandat Indeterminat (OEWG) fit-tmien
laqgħa tiegħu, jew kwalunkwe entrata ta' hawn fuq li fiha emendi
xierqa.
Jista' jsir qbil dwar bidliet żgħar
f'din il-pożizzjoni mir-rappreżentanti tal-Unjoni fil-Ħdax-il
Konferenza tal-Partijiet għall-Konvenzjoni ta' Basilea mingħajr
deċiżjoni ulterjuri tal-Kunsill. 
Artikolu 2
Wara li tiġi adottata,
id-Deċiżjoni tal-Ħdax-il Konferenza tal-Partijiet
għall-Konvenzjoni ta' Basilea fir-rigward tal-emendi tal-Anness IX
(il-Lista B) tal-Konvenzjoni għandha tkun ippubblikata f'Il-Ġurnal
Uffiċjali tal-Unjoni Ewropea.
Artikolu 3
Din id-Deċiżjoni għandha
tidħol fis-seħħ [ …].
Magħmul fi Brussell,
                                                                       Għall-Kunsill
                                                                       Il-President
[1]               ĠU L 190, 12.7.2006, p.1
[2]               ĠU L 46, 17.2.2012, p.30.
[3]               ĠU L 190, 12.7.2006, p.1
[4]               ĠU L 46, 17.2.2012, p.30.